Henriette Kjær (KF), 2006-03-28:
Det er et meget relevant tema, De Radikale har rejst med denne forespørgsel i dag, for forudsætningen for, at vores velfærdssamfund kan fortsætte, er jo, at virksomhederne har gunstige forhold, så de kan skabe arbejdspladser og producere de ydelser og varer, der er behov for, og klare sig i den internationale konkurrence.
Netop derfor er det meget vigtigt, at virksomhederne kan få den fornødne arbejdskraft.
Hvis der opstår flaskehalse på et givet område, mister vi fodfæste og står dårligere i den internationale konkurrence, hvilket på længere sigt er uholdbart.
Det er derfor vigtigt, at vi har en veluddannet og omstillingsparat arbejdsstyrke her i Danmark, men det er også temmelig afgørende, at vi har et system, der er smidigt i forhold til at godkende udenlandsk arbejdskraft, sådan at mennesker, der gerne vil arbejde i Danmark og oven i købet har skaffet sig et job, kan komme til landet og passe det pågældende job.
Spørgsmålet er så, om den ordning er god nok, om den er effektiv nok, eller om vi skal gøre mere for virksomheder, der ønsker udenlandsk arbejdskraft, og gøre mere for at gøre det muligt for udlændinge, der ønsker at bruge deres kvalifikationer i Danmark, at komme hertil og arbejde.
Regeringens Globaliseringsråd har netop offentliggjort deres forslag til, hvordan vi kan geare Danmark til den fortsatte globalisering og dermed også øgede konkurrence.
Et af deres forslag er at indføre en greencardordning samt det, man kalder en fast track-godkendelse af opholds- og arbejdstilladelse.
Men jeg er sådan set meget åben over for at diskutere, hvordan vi kan skrue en sådan ordning sammen, og jeg mener, vi har en forpligtelse til at tage Globaliseringsrådets anbefalinger alvorligt.
Der har trods alt siddet nogle mennesker, der har de her problemer tæt inde på livet til hverdag.
Jeg ser derfor frem til, at dette er noget, der skal forhandles, ligesom vi skal have genforhandlet overgangsordningen for østeuropæisk arbejdskraft.
Netop den aftale har været medvirkende til, at vi ikke har fået overophedning i vis se sektorer, og det ser vi Konservative som meget positivt.
Forslaget om en fast track-ordning synes jeg er helt oplagt.
Hvis en virksomhed vurderer, at der er behov for en højt specialiseret ekspert her og nu, skal det naturligvis også kunne lade sig gøre.
Så når der ligger en underskrevet kontrakt mellem virksomhed og medarbejder, mener jeg, at vi bør kunne give arbejds- og opholdstilladelse meget hurtigt.
Et helt andet element, når vi taler tiltrækning af udenlandsk arbejdskraft, er det danske skattesystem.
For mange højtuddannede er det mindre attraktivt at bo og arbejde i Danmark grundet den meget høje personbeskatning.
Det mener vi Konservative også er en vigtig brik i den internationale konkurrence om god og velkvalificeret arbejdskraft.
Så der er altså løsninger på vores arbejdskraftmangel, og jeg ser frem til, at vi skal have en grundig diskussion af, hvordan vi får sat nogle fornuftige rammer op netop i forbindelse med det spørgsmål.
Men omvendt er det også vigtigt for mig at præcisere, at vi skal bruge de ressourcer, som de mange udlændinge, der er her allerede, også har.
Nogle af de ufaglærte job eller lærlingejob i landbrug og gartnerisektoren bør kunne besættes med udlændinge, der allerede opholder sig her i landet.
Her synes jeg faktisk vi har en meget stor opgave i at hjælpe dem ud på arbejdsmarkedet.
Så det offentlige skal kort sagt være bedre til at arbejde sammen med private, herunder også landbruget og gartnerisektoren.
Til sidst vil jeg sige, at vi jo er medforslagsstillere på det forslag til vedtagelse, fru Irene Simonsen læste op, og vi kan derfor ikke støtte det af fru Elsebeth Gerner Nielsen oplæste.